CELEX: 32010D0005(01)
Language: el
Date: 2010-05-14 00:00:00
Title: 2010/281/: Απόφαση της Ευρωπαϊκής Κεντρικής Τράπεζας, της 14ης Μαΐου 2010 , σχετικά με τη θέσπιση προγράμματος για τις αγορές τίτλων (ΕΚΤ/2010/5)

20.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 124/8
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 14ης Μαΐου 2010
   σχετικά με τη θέσπιση προγράμματος για τις αγορές τίτλων
   (ΕΚΤ/2010/5)
   (2010/281/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό ΕΣΚΤ»), και ιδίως το άρθρο 12.1 δεύτερο εδάφιο, το άρθρο 3.1 και το άρθρο 18.1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού ΕΣΚΤ, οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ της ζώνης του ευρώ») και η Ευρωπαϊκή Κεντρική Τράπεζα (ΕΚΤ) (εφεξής από κοινού οι «κεντρικές τράπεζες του Ευρωσυστήματος») δύνανται να συναλλάσσονται στις χρηματαγορές, μεταξύ άλλων, αγοράζοντας και πωλώντας με οριστικές πράξεις διαπραγματεύσιμους τίτλους.
            
         
               (2)
            
            
               Λαμβάνοντας υπόψη τις έκτακτες περιστάσεις που επικρατούν σήμερα στις χρηματαγορές, χαρακτηριστικό των οποίων είναι οι ισχυρές εντάσεις που εκδηλώνονται σε ορισμένους τομείς της αγοράς, παρακωλύοντας τον μηχανισμό μετάδοσης της νομισματικής πολιτικής και, κατά συνέπεια, την αποτελεσματική άσκηση νομισματικής πολιτικής προσανατολισμένης στη διασφάλιση της σταθερότητας των τιμών μεσοπρόθεσμα, στις 9 Μαΐου 2010 το διοικητικό συμβούλιο αποφάσισε και ανακοίνωσε δημόσια ότι θα πρέπει να θεσπιστεί προσωρινό πρόγραμμα για τις αγορές τίτλων (εφεξής το «πρόγραμμα»). Σύμφωνα με το πρόγραμμα, τόσο οι ΕθνΚΤ της ζώνης του ευρώ, με βάση τα μερίδια συμμετοχής τους στην κλείδα κατανομής για την εγγραφή στο κεφάλαιο της ΕΚΤ, όσο και η ΕΚΤ δύνανται να πραγματοποιούν παρεμβάσεις στις ιδιωτικές και τις δημόσιες αγορές χρεογράφων στη ζώνη του ευρώ, διενεργώντας οριστικές πράξεις απευθείας με τους αντισυμβαλλόμενους.
            
         
               (3)
            
            
               Το πρόγραμμα εντάσσεται στην ενιαία νομισματική πολιτική του Ευρωσυστήματος και θα τύχει προσωρινής εφαρμογής. Σκοπός του προγράμματος είναι η αντιμετώπιση της δυσλειτουργίας των αγορών τίτλων και η αποκατάσταση του προσήκοντος μηχανισμού μετάδοσης της νομισματικής πολιτικής.
            
         
               (4)
            
            
               Το εύρος των παρεμβάσεων θα αποφασίζεται από το διοικητικό συμβούλιο. Το διοικητικό συμβούλιο έχει λάβει υπόψη τη δήλωση των κυβερνήσεων των κρατών μελών της ζώνης του ευρώ ότι «θα λάβουν όλα τα αναγκαία μέτρα για την επίτευξη των δημοσιονομικών [τους] στόχων εφέτος και τα προσεχή έτη σύμφωνα με τη Διαδικασία Υπερβολικού Ελλείμματος» και τις συγκεκριμένες πρόσθετες δεσμεύσεις που ανέλαβαν ορισμένες κυβερνήσεις κρατών μελών της ζώνης του ευρώ για επίσπευση της δημοσιονομικής προσαρμογής και διασφάλιση της διατηρησιμότητας των δημόσιων οικονομικών τους.
            
         
               (5)
            
            
               Δεδομένου ότι η αγορά αποδεκτών διαπραγματεύσιμων χρεογράφων με οριστικές πράξεις από τις κεντρικές τράπεζες του Ευρωσυστήματος βάσει του προγράμματος εντάσσεται στην ενιαία νομισματική πολιτική του Ευρωσυστήματος, θα πρέπει να πραγματοποιείται σύμφωνα με τους όρους της παρούσας απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Θέσπιση του προγράμματος για τις αγορές τίτλων
   Σύμφωνα με τους όρους της παρούσας απόφασης, οι κεντρικές τράπεζες του Ευρωσυστήματος δύνανται να αγοράζουν τα ακόλουθα χρεόγραφα: α) στη δευτερογενή αγορά, αποδεκτά διαπραγματεύσιμα χρεόγραφα που εκδίδουν κεντρικές διοικήσεις ή δημόσιοι φορείς των κρατών μελών με νόμισμα το ευρώ και, β) στην πρωτογενή και τη δευτερογενή αγορά, αποδεκτά διαπραγματεύσιμα χρεόγραφα που εκδίδουν ιδιωτικοί φορείς που έχουν συσταθεί εντός της ζώνης του ευρώ.
   Άρθρο 2
   Κριτήρια καταλληλότητας χρεογράφων
   Αποδεκτά για αγορά με οριστικές πράξεις βάσει του προγράμματος είναι τα διαπραγματεύσιμα χρεόγραφα που πληρούν σωρευτικά τις ακόλουθες προϋποθέσεις: α) είναι εκφρασμένα σε ευρώ και β) είτε i) εκδίδονται από κεντρικές διοικήσεις ή δημόσιους φορείς των κρατών μελών με νόμισμα το ευρώ, είτε ii) εκδίδονται από λοιπούς φορείς που έχουν συσταθεί εντός της ζώνης του ευρώ και πληρούν τα κριτήρια καταλληλότητας περιουσιακών στοιχείων που καθορίζονται στο κεφάλαιο 6 του παραρτήματος Ι της κατευθυντήριας γραμμής ΕΚΤ/2000/7 της 31ης Αυγούστου 2000 σχετικά με τα μέσα και τις διαδικασίες νομισματικής πολιτικής του Ευρωσυστήματος (1).
   Άρθρο 3
   Αποδεκτοί αντισυμβαλλόμενοι
   Αποδεκτοί αντισυμβαλλόμενοι για το πρόγραμμα είναι οι ακόλουθοι: α) αποδεκτοί αντισυμβαλλόμενοι για τη διενέργεια πράξεων νομισματικής πολιτικής του Ευρωσυστήματος, όπως ορίζονται στην ενότητα 2.1 του παραρτήματος Ι της κατευθυντήριας γραμμής ΕΚΤ/2000/7, και β) κάθε άλλος αντισυμβαλλόμενος που χρησιμοποιείται από κεντρική τράπεζα του Ευρωσυστήματος για την επένδυση των εκφρασμένων σε ευρώ χαρτοφυλακίων επενδύσεών της.
   Άρθρο 4
   Τελική διάταξη
   Η παρούσα απόφαση αρχίζει να ισχύει την επομένη της δημοσίευσής της στον δικτυακό τόπο της ΕΚΤ.
   
      Φρανκφούρτη, 14 Μαΐου 2010.
      
         
            Ο Πρόεδρος της ΕΚΤ
         
         Jean-Claude TRICHET
      
   
   
      (1)  ΕΕ L 310 της 11.12.2000, σ. 1.